አዲስ አበባ ዩኒቨርስቲ ለአየር ንብረት ቴክኖሎጂ ፈጠራ ማዕከል ከዓለም ባንክ ጋር የ5 ሚሊዮን ዶላር ስምምነት ተፈራረመ
አዲስ አበባ፤ ህዳር 24/2006 (ዋኢማ) – የአዲስ አበባ ዩኒቨርስቲ ለአየር ንብረት ቴክኖሎጂ ፈጠራ ማዕከል ማቋቋሚያ የሚረዳው የ5 ሚሊዮን የአሜሪካ ዶላር ስምምነት ዛሬ ከዓለም ባንክ ጋር መፈራረሙን ገለፀ፡፡ስምምነቱን የአዲስ አበባ ዩኒቨርስቲ ፕሬዝዳንት ዶክተር አድማሱ ፀጋዬና በኢትዮጵያ የዓለም ባንክ ዳይሬክተር ጉዋንግ ቼን በዩኒቨርስቲው ዋና ግቢ ተገኝተው ፈርመዋል።የዩኒቨርስቲው ፕሬዝዳንት ዶክተር አድማሱ ፀጋዬ እንደተናገሩት ስምምነቱ ከአየር ንብረት ለውጥ ጋር ተስማሚ የሆኑ አዳዲስ የቴክኖሎጂዎች ፈጠራ የሚያበረታታ ነው።የተገደረገው የገንዘብ ድጋፍም በመስኩ ጥናትና ምርምር ለሚያካሂዱ ግለሰቦችና ድርጅቶች አቅም ከማጎልበት ባሻገር አገራዊ ፋይዳው ከፍተኛ መሆኑን ገልጸዋል።የማዕከሉ መቋቋም በአየር ንብረት ለውጥ ሳቢያ በአገር ኢኮኖሚና በልማቱ ላይ የሚያመጣውን አደጋ መቋቋም የሚችሉ አዳዲስ ቴክኖሎጂዎች በስፋት እንዲፈጠሩ በማስቻል ረገድ የማይናቅ አስተዋጽኦ እንደሚኖረው አመልክተዋል።በኢትዮጵያ የዓለም ባንክ ዳይሬክተር ጉዋንግ ቼን  ባንኩ ያደረገው የገንዘብ ድጋፍ ኢትዮጵያ የአረንጓዴ ኢኮኖሚን ለመገንባት የምታደርገውን ጥረት ለማገዝ እንደሆነ ገልፀዋል።ዳይሬክተሩ የአየር ንብረት ለውጥ እንደ ኢትዮጵያ ባሉ ታዳጊ ሀገራት በተለይ በግብርና እና በውኃ ኃብታቸው ላይ ስጋት እየሆነ መምጣቱን ጠቅሰው ይህን ስጋት ለማስወገድ የሚደረገውን እንቅስቃሴ የዓለም ባንክ በቅርበት ይደግፋል ብለዋል ሲል ኢዜአ ዘግቧል።